**MUNCHMUSEET PRESENTERER ÅRSPROGRAMMET FOR 2017**

Det er med stor glede vi ønsker velkommen til Munchmuseets program for 2017. Programmet presenterer alt museet skaper av utstillinger og aktiviteter, enten det er på Tøyen, i Bjørvika, andre steder i Oslo eller rundt i verden.

Etter to år med +Munch-serien, går vi videre. Vi har invitert en rekke reflekterte og sterke stemmer; kunstnere og kuratorer som gjennom egne perspektiver og egen kunst kaster nytt lys på Munch og Munchmuseet.

Museets tre hovedutstillinger i 2017 vil gi nye og uvante perspektiver på Edvard Munchs kunst. Vi har invitert Mieke Bal, en prominent internasjonal kulturteoretiker og filmskaper, og forfatteren Karl Ove Knausgård til å kuratere hver sin utstilling. Sistnevnte blir sommerens store satsing. Høsten er viet to av de fremste samtidskunstnerne i Norden i dag – Per Inge Bjørlo og Lena Cronqvist – i samspill med Munch. Munchmuseet i bevegelse, som startet opp i fjor, vil i 2017 by på en rekke kunstprosjekter i Bjørvika, samt i ulike inne- og uterom i Bydel Gamle Oslo.

Vi presenterer her et utvalg av årets høydepunkter.

EMMA & EDVARD – KJÆRLIGHET I ENSOMHETENS TID

28. januar – 17. april

For første gang stilles Edvard Munchs kunst ut sammen med en omfattende videoinstallasjon. Madame B (2014) er skapt av Michelle Williams Gamaker og Mieke Bal, som også er utstillingens kurator. Munchs bilder konfronteres med videoinstallasjoner, og vi må reflektere over hvordan vi ser hverandre i sosiale sammenhenger, og hva som skjer når vi nektes visuell dialog.

MOT SKOGEN – KNAUSGÅRD OM MUNCH

6. mai – 8. oktober.

Forfatteren Karl Ove Knausgård har erobret hele bokverdenen. I litteraturen sin viser han en spesiell evne til å gå inn i kunstens vesen og dens mulighet til å skildre det ordløse. Når Knausgård kuraterer en utstilling på Munchmuseet, vil han utforske Edvard Munchs bredde som kunstner, hans skaperglede og villskap. Gjennom en rekke Munch-verk som sjelden er vist, trer utstillingens tematikk omkring natur og mennesker, skapelse og destruktivitet frem for oss. «Jeg ville vise ukjente bilder, ut fra forestillingen om at man da kunne se Munch som for første gang, som det han var, en maler som aldri falt til ro, og som aldri stivnet.»

HODE VED HODE – CRONQVIST | BJØRLO | MUNCH

28. oktober – 28. januar 2018.

Hode ved hode viser hvilken betydning Edvard Munch har for to av Nordens mest sentrale kunstnere, Lena Cronqvist og Per Inge Bjørlo. I likhet med Munch bearbeider Bjørlo og Cronqvist selvbiografiske erfaringer til ekspressiv kunst i malerier og grafikk, men også gjennom installasjoner, skulpturer og tekstil. Utstillingen gir oss et innblikk i hvordan individets sårbarhet og ensomhet er noe helt universelt.

MUNCHMUSEET I BEVEGELSE OG KUNSTHALL OSLO

Lyden av syngende rotter, fysiske muligheter i skateparken og historier fra Grønland, Kampen og Gamlebyen er noe av det vi kan oppleve i samtidskunstprogrammet Munchmuseet i bevegelse. Samtidskunstprosjektene i 2017 er laget i samarbeid med aktører fra området Munchmuseet beveger seg gjennom på vei til nytt museum – fra Tøyen til Bjørvika.

I tillegg vil utstillinger med bl.a Ragna Bley og Teddy Røwde belyse Rolf E. Stenersens kunstsamling på nye måter i samarbeid med Kunsthall Oslo. Programmet fører Munchmuseet og Stenersen-samlingens arbeid med samtidskunst sammen, frem mot samlokalisering i det nye museet i Bjørvika i 2020.

EDVARD MUNCH ART AWARD

Utdeling i desember 2017.

Munch museet deler for andre gang ut Edvard Munch Art Award til en ung kunstner. Med Edvard Munch Art Award ønsker Munchmuseet å markere Edvard Munchs historiske betydning og vedvarende relevans for kunstnere, så vel som for kulturlivetgenerelt. I tråd med hans internasjonale plassering i kunsthistorien og hans påvirkning på senere generasjoner av kunstnere, skal utmerkelsen bidra til å fremme utviklingen av særskilte talenter. Prisen deles ut hvert annet år og er på 500 000 kroner.

Vi ser frem til å se dere på museet - stedet for deg som er ute etter å bli utfordret, lære noe nytt eller ønsker å ha en spennende opplevelse alene, eller med familie og venner. I løpet av året byr vi også på omvisning på Ekely i Oslo hvor Munch hadde sitt atelier, verksted for store og små som gir innføring i tegning, maling og grafikk. Det blir foredrag og seminarer, BabySkrik, samt Late Night siste torsdag i hver måned, og en rekke andre spennende arrangementer.

Munchmuseet skaper sterke inntrykk og sterke uttrykk. Gled deg til et innsiktsfullt, provoserende og reflekterende kunstår i 2017. Vi lover at ingen går uberørt fra museet.

VI ØNSKER VELKOMMEN!